‘Kerkstraat se naam is weer terug’Die nuwe naamborde wat aangebring is. Die organisasie meen dat die Tshwane-metroraad die verkeerde prosedure gevolg het om name te verander en dat sy optrede onwettig was. “Die ANC-regering kan en mag in geen omstandighede met ons erfenis vertrou word nie! Die staat het nou al twee keer die saak verloor, maar appelleer elke keer omdat hulle nie die verleentheid van bloedneuse deur AfriForum kan hanteer nie. Ons wen elke keer, maar hulle probeer steeds om ons erfenis onder die mat in te vee. Ons bring nou self ons geskiedkundige name terug!” het Ian Cameron, woordvoerder van AfriForum Jeug, gesê. Cameron meen 25 straatname in Pretoria is verander ten gunste van sodanige nasiebou, maar dit is op die verkeerde manier gedoen. Hoewel die hofaansoek toegestaan is om die straatname terug te verander, het die metroraad in die Noord-Gautengse hooggeregshof asook in die hoogste hof van appèl teen die beslissing geappelleer, en bly die straatname steeds onveranderd. Cameron meen dat indien die metroraad nie die straatname terugverander nie, AfriForum Jeug sal inspring en ook ander straatname begin terugplaas. Die raad vertraag tans doelbewus die proses om sodoende mense aan die verkeerde name gewoond te probeer maak. AfriForum Jeug het landsburgers verder aangemoedig om self eienaarskap te neem van hulle erfenis.